‘Help asb. polisiehoof reg met plaasmoordstatistiek,’ vra TLU SARiah Phiyega. Foto: GCIS “Iemand moet die nasionale kommissaris van polisie, Riah Phiyega, asseblief help met die vertolking van plaasmoordstatistieke.” Só het Henry Geldenhuys, TLU SA se adjunkpresident en voorsitter van die veiligheidskomitee, gevra na aanleiding van Phiyega se voorlegging aan die Menseregtekommissie (MRK) waartydens sy gesê het dat plaasmoorde afgeneem het, en dat daar geen verskil is tussen ’n plaasmoord en ’n ander moord nie. Volgens Geldenhuys wys TLU SA se statistiek dat daar tot en met einde September vanjaar reeds 53 plaasmoorde plaasgevind het in 210 aanvalle. Dit verteenwoordig ’n skerp styging teenoor 2013, toe daar tot die einde van September 43 plaasmoorde plaasgevind het in 164 aanvalle. “Dit is dus enersyds verstommend dat die kommissaris kan beweer dat daar ’n afname is in plaasaanvalle en -moorde is, en andersyds wys dit op die foutfaktor op die polisie se eie statistiek. Vermoedelik is ander syfers van hulle dan ook verkeerd,” het Geldenhuys gesê. “Hierdie ongewenste situasie bring mee dat die SAPD hulle eie syfers openbaar moet maak. Daar is geen rede anders as om hul eie onvermoë te probeer verdoesel om dit nie op ŉ gereelde basis bekend te stel nie. Die MRK-verhoor het al genoeg getuienis aangehoor van gebrekkige polisie-optrede, om welke rede ook al. Waar daar dan nog ŉ beroep op die gemeenskap gedoen word om die polisie by te staan, is hulle strukture nie in plek nie, soos blyk uit die chaotiese toestand rondom polisiereserviste,” volgens Geldenhuys. Hy het gesê in sekere tradisioneel swart gemeenskappe gebeur dit toenemend dat reg in eie hande geneem word omdat die polisie nie optree nie. “Dit sal ’n donker dag wees as daardie soort optrede sou uitkring. Boere raak ook ongeduldig met die gevoel dat hulle eintlik voëlvry is,” het Geldenhuys gesê. Kliek hier vir meer berigte wat oor plaasmoorde handel.